KIRJALLINEN KYSYMYS P-2760/00 esittäjä(t): Maria Sanders-ten Holte (ELDR) komissiolle. Jalankulkijoiden ja pyöräilijöiden kannalta vaarallisia autojen etuosia koskeva lainsäädäntö.



Virallinen lehti nro 081 E , 13/03/2001 s. 0153 - 0155



KIRJALLINEN KYSYMYS P-2760/00 esittäjä(t): Maria Sanders-ten Holte (ELDR) komissiolle (2. elokuuta 2000) Aihe: Jalankulkijoiden ja pyöräilijöiden kannalta vaarallisia autojen etuosia koskeva lainsäädäntö Euroopan unionin liikenteessä kuolee joka vuosi 42 600(1) henkilöä. Tämä johtuu osittain teknisistä syistä, kuten autojen etuosista, jotka tekevät törmäystilanteesta entistä vaarallisemman. Kuolemaan johtavien onnettomuuksien keskimääräinen lukumäärä kasvaa huomattavasti suosituimpina lomakuukausina. Tutkimukset osoittavat, että monia ihmishenkiä voitaisiin säästää, jos otettaisiin käyttöön autojen etuosia koskevat turvallisuusvaatimukset, jotka perustuvat Euroopan ajoneuvokomitean (EEVC) kehittämiin neljään törmäystestiin. Nämä neljä testiä on kehitetty EU:ssa 22 vuoden aikana unionin tukemien tutkimus- ja kehitysohjelmien puitteissa. Toistuvista lupauksista huolimatta ei vieläkään ole saatu aikaan ehdotusta asetukseksi, jossa säädetään autojen etuosista ja muista yksityiskohdista, jotka ovat vaarallisia jalankulkijoiden ja pyöräilijöiden kannalta. Asia kuuluu komission toimivaltaan, joten jäsenvaltiot eivät voi säätää asiasta itse. Edellä mainittujen seikkojen takia on vaikea ymmärtää, että tällaisen asetuksen laatiminen kestää näin kauan, erityisesti kun otetaan huomioon perustamissopimuksessa esitetyt vaatimukset ja komission maaliskuussa 2000 antamassa tieliikennettä koskevassa tiedonannossa esitetyt ensisijaiset tavoitteet. Komissio ilmoittaa kyseisessä tiedonannossa, että se aikoo esittää lainsäädäntöehdotuksen, jotta autojen etuosat voidaan muuttaa turvallisemmiksi jalankulkijoiden ja pyöräilijöiden kannalta, ja että tämä asia on yksi sen kuudesta tieliikenneturvallisuutta koskevasta ensisijaisesta tavoitteesta. Lisäksi Euroopan parlamentti oli asettanut tämän toimen tärkeimmäksi ensisijaiseksi tavoitteeksi viimeisimmässä tieliikennettä koskevassa lausunnossaan. 1. Onko komissio sitä mieltä, että ottamalla käyttöön autojen etuosien turvallisuutta koskeva asetus, jossa otetaan huomioon EEVC:n neljä pakollista törmäystestiä, voidaan säästää useita ihmishenkiä (jopa 56 ihmishenkeä päivässä EU:ssa) ja että tästä syystä tällainen asetus pitää hyväksyä mahdollisimman pian? 2. Onko komissio sitä mieltä, että 22 vuotta käynnissä olleet EU:n tukemat tutkimusohjelmat, joiden tuloksena on saatu neljä hyvin tunnettua törmäystestiä joita EuroNCAP käyttää ovat riittäviä ja että siksi tällä hetkellä ei pidä keskittyä uuden tutkimuksen aloittamiseen tällä alalla, vaan ennemminkin olisi otettava ensimmäinen askel edellä mainitun asetuksen laatimiseksi, jotta ihmishenkiä voidaan säästää? 3. Onko komissio sitä mieltä, että lisäviivyttely tämän asetuksen laatimisen yhteydessä vahingoittaa EU:n ja erityisesti komission kuvaa, koska tutkimukset ja niistä saadut tiedot riittävät osoittamaan sen, että EU:ssa voitaisiin säästää kuukaudessa 175 ihmishenkeä ja esimerkiksi Alankomaissa, jossa on suhteellisen alhaiset onnettomuustilastot, keskimäärin 41 henkeä joka vuosi? (1) Luku perustuu vuoden 1998 tilastoihin. Erkki Liikasen komission puolesta antama yhteinen vastaus kirjallisiin kysymyksiin P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 ja P-2760/00 (8. syyskuuta 2000) Komissio on yhtä mieltä Euroopan parlamentin kanssa liikenneturvallisuuden parantamisesta yhteisössä ja useiden parlamentin jäsenten kysymyksissä esitetyistä huolenaiheista. Liikenneturvallisuutta parantavat ja uhrien määrää vähentävät toimenpiteet ovat yksi komission politiikan ensisijaisista tavoitteista. Komissio on vakuuttunut siitä, että vastuu liikenneturvallisuuden parantamisesta kuuluu jokaiselle, eli yhteisölle, jäsenvaltioiden kansallisille, alueellisille ja paikallisille viranomaisille, moottoriajoneuvoteollisuudelle sekä tielläliikkujille itselleen. Toteutettavia toimenpiteitä ovat infrastruktuurin parantaminen, tielläliikkujien ja kuljettajien koulutus, liikennesäännöt ja tekniset tarkastukset sekä moottoriajoneuvojen aktiivista ja passiivista turvallisuutta koskevat säännökset. Kuten jotkut parlamentin jäsenet mainitsivat, komissio on 17. maaliskuuta 2000 antamassaan tiedonannossa EU:n liikenneturvallisuuden painopisteet Seurantakertomus ja toimenpiteiden asettaminen tärkeysjärjestykseen(1) yksilöinyt jalankulkijoille ja pyöräilijöille turvallisemmat tyyppihyväksytyt auton etuosat sekä mahdollisen käyttöä koskevan lainsäädännön ensisijaisiksi liikenneturvallisuustoimenpiteiksi lyhyellä ja keskipitkällä aikavälillä. Komissio on hyvin tietoinen jalankulkijoita ja polkupyöräilijöitä koskevista riskeistä tieliikenneonnettomuuksissa. Jalankulkijoiden suojelemisesta on käyty asianosaisten kesken intensiivistä keskustelua viime kuukausina. Kaikkia osapuolia, myös ajoneuvojen valmistajia, on kuultu, ja kaikilla on ollut mahdollisuus tehdä ehdotuksensa parhaasta lähestymistavasta. Näissä keskusteluissa on myös pohdittu onnettomuustilanteissa turvallisempien auton etuosien teknisiä vaatimuksia. Autojen suunnitteleminen siten, että ne aiheuttavat hitaalla nopeudella tapahtuvissa onnettomuuksissa jalankulkijoille vähemmän vammoja, on teknisesti monimutkainen kysymys. Se vaatii uutta lähestymistapaa, jota ei ole aikaisemmin kokeiltu. Ajoneuvojen passiiviseen turvallisuuteen keskittyvissä akateemisissa instituutioissa Euroopassa on tehty paljon työtä suorituskykystandardien kehittämiseksi. Tällä alalla Eurooppa on johtavassa asemassa. Toteutettavien toimenpiteiden on perustuttava vakiintuneisiin tieteellisiin arviointiprosesseihin. Tämä on aikaa vievää työtä eikä sitä ole vielä saatu päätökseen. Keskustelujen aikana ajoneuvojen valmistajat ovat esittäneet teknisiä vaatimuksia koskevan sitoumusluonnoksen. Koska useita teknisiä ongelmia on vielä ratkaisematta, komissio on pyytänyt yhteistä tutkimuskeskustaan osallistumaan arviointeihin. Komissio on halukas jatkamaan kaikkien asianosaisten kuulemista ja tiedottamaan keskusteluissa saavutetusta edistyksestä parlamentille alkusyksystä. Se ei tee myönnytyksiä vammojen vähentämisen tavoitteesta, mutta toteaa, että on välttämätöntä löytää nykyisen tietämyksen tason mukaiset parhaat tekniset ratkaisut. (1) KOM(2000) 125 lopullinen.